Fellaini spolerte Wengers avskjed på Old Trafford: – Godt for meg og godt for klubben
To minutter på overtid på stillingen 1 – 1 slo Ashley Young et frispark inn i boksen. Der vant innbytter Fellaini hodeduellen mot to Arsenal-spillere, selv om han hadde ryggen mot mål. I det han hadde rukket å snu seg for å se hvor ballen gikk, lå den allerede i mål. Manchester United seiret som de så ofte gjorde under Ferguson – sent i kampen. – Han (Mourinho) fortalte meg å gå i boksen. Ett poeng er ikke så ille, men vi ville ha tre, sa matchvinner Fellaini i et intervju med Sky Sports vist på TV 2. – Jeg vet hvilke kvaliteter jeg har, og om ballen kommer i boksen er jeg farlig. Det var godt for meg og godt for klubben, fortsatte Fellaini, som ikke klarte slutte å smile. Scoringen var den 12. av en United-innbytter denne sesongen. – Jeg syns ikke at uavgjort ville vært et urettferdig resultat. Arsenal spilte en god kamp og forsvaret seg bra, sa José Moruinho til Sky Sports. Han forklarte også hvorfor han byttet inn Fellaini på slutten. – Jeg følte vi trengte mer tilstedeværelse i boksen og trodde vi kunne være farligere med Sanchez og Martial på kantene, fortsatte Mourinho, vel vitende om at byttene ble avgjørende for United.Dermed måtte Wenger gå i tunnelen på Old Trafford, kanskje for aller siste gang, med hodet bøyd i skuffelse. Og det med god grunn. – Det var en god forestilling. Det er litt symptomatisk for bortesesongen vår. Vi brente mulighetene og tok ikke godt nok vare på kontringene, sa en lavmælt Wenger til Sky Sports. Tapet var Arsenals sjette strake bortetap i ligaen, verst under Wengers regjeringstid i London-klubben. Tapet gjør også at Arsenal kun kan nå 66 poeng med full pot på de siste tre kampene. Arsenals til nå verste sesong under Wenger endte med 67 poeng (2005/06). Paul Pogba satte inn 1 – 0 etter 16 minutter på en retur fra Hector Bellerin og stolpen. Dermed stilnet han litt av kritikken om manglende målpoeng. Midtbanestjernen har riktignok funnet formen i sesonginnspurten. Mot erkerival Manchester City scoret han to mål og mot Joshua King og Bournemouth hadde han én målgivende pasning . Franskmannen står nå med ti målgivende og 14 assister i ligaen etter overgangen fra Juventus i 2016 .Fem minutter ut i 2. omgang skulle tidligere United-spiller Henrikh Mkhitaryan få sin scoring på Old Trafford – mot Manchester United. Granit Xhaka vant ballen høyt i banen og fant armeneren 20 meter fra mål. Fra distanse prikket han inn sitt tredje ligamål, mellom bena på Victor Lindelöf, og i mål bak en sjanseløs David de Gea. Feiringen uteble riktignok. Han løftet kun hendene i været, som spillere flest i dagens fotball når man scorer mot tidligere lagkamerater. Han ble dermed den første spilleren som har scoret for og mot Manchester United i samme sesong. 29-åringen scoret kun ett ligamål (mot Everton) for United denne sesongen før han gikk til Arsenal i vinter. Før kampen ble Wenger hyllet av hjemmefansen og mottok lovord fra både Mourinho og tidligere Manchester United-trener Sir Alex Ferguson. – Det var «nice and classy», sa Wenger til Sky Sports om hyllesten før kampen. – Jeg har vært her mange ganger og neste år kommer det noen andre hit. Da vil nok stemningene være mer fiendtlig.
(Manchester United – Arsenal 2 – 1) Med Sir Alex Ferguson på tribunen avgjorde Marouane Fellaini på overtid i det som for ti år siden ville blitt kalt «Fergie-time». Arsène Wenger gikk ut av Old Trafford for siste gang med bøyd hode.